孔子作《春秋》，以記事為條貫，以大義微言為經緯。然《春秋》文簡，記何年何月何人何事而已，微言而不佐以實事，則言不具，義不顯，孔子既沒。丘明懼弟子各執其辭，曲孔子之意，故撰春秋十二君、二百四十年之史事，綜諸侯之籍典，以為《左氏春秋》。至戰國，《左氏》流布天下，虞卿、韓非、荀子皆嘗稱之，而直名之以「春秋」。秦燔書，以諸侯國史遭燬，賴魯中儒生壁藏之，得存至漢世。漢興，稍稍而出，長沙傅賈誼、東平侯張蒼皆習之，誼亦嘗為之訓诂。又河間獻王好古文，河間國亦嘗立《左氏》博士焉。